Με τον Γενικό Γραμματέα του ΟΗΕ Αντόνιο Γκουτέρες συναντήθηκε σήμερα στη Νέα Υόρκη ο υπουργός Εξωτερικών Νίκος Κοτζιάς.

Ο κ. Κοτζιάς ολοκλήρωσε τις επαφές του στην Ουάσιγκτον και εξέφρασε την ικανοποίησή του για τα αποτελέσματα των επαφών του στην αμερικανική πρωτεύουσα.

Σε δηλώσεις που έκανε στους Έλληνες ανταποκριτές υπογράμμισε πως από τις επαφές αυτές προκύπτει πως η αμερικανική πλέον πλευρά αναγνωρίζει ότι η Ελλάδα έχει επανέλθει δυναμικά στη διεθνή σκηνή και έχει πλέον ανακτήσει έναν κομβικής σημασίας περιφερειακό ρόλο. Παράλληλα, οι ΗΠΑ εκτιμούν θετικά την ενεργητική εξωτερική πολιτική της Ελλάδας, η οποία προωθεί τη σταθερότητα και την ειρήνη μέσω της ενίσχυσης της περιφερειακής συνεργασίας, αλλά και της διαμόρφωσης μιας θετικής ατζέντας που στοχεύει στο κλείσιμο μιας σειράς ανοιχτών θεμάτων.

Ο κ. Κοτζιάς σημείωσε επίσης πως "η αποδοχή του ρόλου της Ελλάδας στην περιοχή είναι μεγαλύτερη από ποτέ άλλοτε. Η αναγνώριση των πρωτοβουλιών που παίρνουμε στην εξωτερική πολιτική της χώρας αποτελεί αντικείμενο και διαβούλευσης και μελέτης από την πλευρά των Αμερικανών".

Πηγή: ΑΜΠΕ